text: 54 slagteriarbejdere fyret i Rødding 
  04 marts 2010 kl. 15.39
  54 slagteriarbejdere på slagteriet Danish Crown i Rødding er blevet afskediget.
  54 slagteriarbejdere skal nu se sig om efter nyt arbejde, efter at de er blevet fyret fra Danish Crown-slagteriet i den sydjyske by Rødding. Det skriver jv.dk.
  Med virkning fra den 23. april har de ikke længere deres job. Det er en ny nedtur for de hårdtprøvede slagteriarbejdere, som den 17. februar sidste år blev informeret om, at slagteriet skal lukke.
  Oprindelig skulle slagteriet være lukket i løbet af andet halvår i 2009.
  Men medgangen i leveringen af slagtesvin fra landmændene til slagterierne har medført, at Danish Crown endnu ikke har et overordnet billede af, hvordan den fremtidige struktur skal se ud.
  Netop manglen på slagtesvin er da også den primære årsag til, at de 54 medarbejdere nu bliver afskediget.
  - Vi har konjunkturerne imod os, og vi har i et stykke tid desværre vidst, at udviklingen fortsætter i negativ retning. Jeg har fortalt medarbejderne åbent og ærligt om problematikken med, at vi ikke kan få leveret de grise, vi gerne vil have, fastslår driftsleder Carl Jakobsen.
  